b'\n_START_ARTICLE_\nAlanta\n_START_SECTION_\nArchitekt\xc5\xabra\n_START_PARAGRAPH_\nMiesto planas radialinis. Prie keli\xc5\xb3 sankry\xc5\xbeoje esan\xc4\x8dios aik\xc5\xa1t\xc4\x97s ant kalno stovi neoromanin\xc4\x97 Alantos \xc5\xa0v. apa\xc5\xa1talo Jok\xc5\xabbo ba\xc5\xbeny\xc4\x8dia, pastatyta 1909\xe2\x80\x931912\xc2\xa0m. pagal architekto K. E. Strandmano projekt\xc4\x85, matoma i\xc5\xa1 tolo. Ba\xc5\xbeny\xc4\x8dia neoromanin\xc4\x97, halin\xc4\x97, su dviem 51\xc2\xa0m auk\xc5\xa1\xc4\x8dio bok\xc5\xa1tais. Prie aik\xc5\xa1t\xc4\x97s stovi buv. u\xc5\xbeva\xc5\xbeiuojamieji namai; aik\xc5\xa1t\xc4\x97s \xc5\xa1onuose\xc2\xa0\xe2\x80\x93 2-3 auk\xc5\xa1t\xc5\xb3 gyvenamieji namai. U\xc5\xbeva\xc5\xbeiuojamieji namai (XVIII a. pirmoji pus\xc4\x97) iki 1892\xc2\xa0m. rekonstrukcijos tur\xc4\x97jo klasicizmo bruo\xc5\xbe\xc5\xb3; dab. pastate\xc2\xa0\xe2\x80\x93 parduotuv\xc4\x97s._NEWLINE_I\xc5\xa1lik\xc4\x99 dvaro r\xc5\xabmai (su liaudies buities muziejumi), buvusi smukl\xc4\x97. Alantos dvaras ir Alantos technologijos ir verslo mokykla yra gretimame Naujasod\xc5\xbeio kaime.\n_START_SECTION_\nBibliotekos\n_START_PARAGRAPH_\nAlantos miestelyje nuo tarpukario veikia vie\xc5\xa1oji biblioteka. \xc5\xa0iuo metu ji \xc4\xafsik\xc5\xabrusi Alantos vidurin\xc4\x97s mokyklos patalpose. Alantos dvaro r\xc5\xabmuose yra Naujasod\xc5\xbeio\xc2\xa0\xe2\x80\x93 V\xc5\xa1\xc4\xae Alantos technologijos ir verslo mokyklos biblioteka. Biblioteka turi atskiras patalpas abonementui, skaityklai, vaik\xc5\xb3 literat\xc5\xabrai. \xc4\xaerengtas \xc4\xafsp\xc5\xabdingas pasak\xc5\xb3 kambarys vaikams, muzikos svetain\xc4\x97 jaunimui. Tai viena geriausi\xc5\xb3 respublikos kaimo bibliotek\xc5\xb3. 1996\xc2\xa0m. jos ved\xc4\x97jai Elvyrai Satk\xc5\xabnaitei suteiktas \xe2\x80\x9eGeriausios Lietuvos bibliotekinink\xc4\x97s\xe2\x80\x9c vardas.\n_START_SECTION_\nMuziejai\n_START_PARAGRAPH_\nDvaro r\xc5\xabmuose yra liaudies buities muziejus, kuriame sukaupta per 300 eksponat\xc5\xb3. Kasmet muziej\xc5\xb3 aplanko apie 2000 lankytoj\xc5\xb3. \xc5\xa0alia liaudies buities muziejaus \xc4\xafkurta V\xc5\xa1\xc4\xae Alantos technologijos ir verslo mokyklos muziejaus ekspozicija. Alantos dvare, parod\xc5\xb3 sal\xc4\x97se, nuolat kei\xc4\x8diamos ekspozicijos, kuriose savo darbus eksponuoja Lietuvos ir u\xc5\xbesienio meno meistrai._NEWLINE_Alantos ba\xc5\xbeny\xc4\x8dioje yra sakralinio meno ir inventoriaus muziejus, o Ukmerg\xc4\x97s gatv\xc4\x97je\xc2\xa0\xe2\x80\x93 mokytojo, dailininko, muziko Mykolo \xc5\xa0eduikio muziejus. Seni\xc5\xabnijoje gausu kry\xc5\xbei\xc5\xb3 ir koplytstulpi\xc5\xb3. Stebuklais gars\xc4\x97ja koplyt\xc4\x97l\xc4\x97, esanti Janoni\xc5\xb3 kaime.\n_START_SECTION_\nGamtos paminklai ir piliakalniai\n_START_PARAGRAPH_\n\xc4\xaesp\xc5\xabdingas Verpeto kalnas, prie kurio buvo kuriamas filmas \xe2\x80\x9eTadas Blinda\xe2\x80\x9c. Apipintas pasakojimais gamtos ir istorijos paminklas yra Valiulio akmuo, esantis mi\xc5\xa1ke netoli Svobi\xc5\xa1k\xc4\x97lio. Svarbiausi e\xc5\xbeerai yra Lie\xc5\xbeys (Antalie\xc5\xbei\xc5\xb3 k.), Duobys, Luk\xc5\xa1tas (Antak\xc5\xa1\xc4\x8di\xc5\xb3 k.), Vastapas, K\xc4\x97g\xc5\xbelys (Runioni\xc5\xb3 k.), Suojys. Apylink\xc4\x97je yra daugiau nei 10 piliakalni\xc5\xb3, svarbesni yra Antak\xc5\xa1\xc4\x8di\xc5\xb3, Mai\xc5\xa1iakul\xc4\x97s, Svobi\xc5\xa1k\xc4\x97lio.'